钦定古今图书集成/明伦汇编/官常典/第602卷 > 刘仕貆
## 钦定古今图书集成/明伦汇编/官常典/第602卷 > 刘仕貆

按《明外史》本传：“仕貆字伯贞，安福人。父闬，闬兄闻与
其弟阅闰，皆以《春秋》应举为元官，独闬不仕家居，著
书者终其身。仕貆少受父学，洪武初，里人有忌，仕貆
以里役陷之，为安福丞张禧所辱。仕貆心愤，益以学

对，略曰：“取人自古为难，求之以貌，则伟于容者或内
行之不立；考之以文，则富于学者或才用之不足；辨
之以识，则达于务者或心术之多乖；察之以言，则佞
于口者或力行之未逮；收之以望，则隆于誉者或实
德之未孚。以是五者取人，犹曰不然，况乎郡县诸臣，
舍是五者，惟取庸碌之流，医巫公卜之子，侥幸以宽
其责，顾欲至治之兴，其将能乎？是故任一人不如任
众人。自今学校所贡，宜令学官审之，有司覆之，其果
经行修明，然后升之礼部；有司所举，宜令县官审之，
郡守覆之，其果行艺清淑，然后进之。”吏部举，“凡学校
所贡，有司所举，每得人则录以为绩，每失人则纪以
为过。及其考课，绩多者陟，过多者黜。又厚禄秩以作
其廉，信刑罚以警其墨。如是则官得其人，人称其职
矣。”对奏称旨，授广东按察司佥事，分司琼州。州在海
外，民夷杂居，其俗故犷悍，不可尽绳以法，且善用蛊，
每上官至，辄致所产珍货为贽。受则喜，以为无猜嫌；
不受则惧，且致祸，遂投毒蛊杀之。由是仕宦者至琼，
悉为所污，无得免者。仕貆方以廉正自持，既莅任，又
数有惠爱，轻徭理枉，大得民俗之和，虽却其贽，夷人
不忍害也。故时辱仕貆者张禧，适调丞琼山，以属吏
进谒，大惭怖，几不敢仰视。仕貆待之坦然，与他吏等，
禧遂感服，其不宿怨如此。未几，朝议省佥事官，仕貆
亦例降，遂改授东莞河泊使。二十三年，遭风，没于水。
其同寮张仕祥言诸官，乃得葬焉。